CELEX: 32015R2401
Language: et
Date: 2015-10-02 00:00:00
Title: Komisjoni delegeeritud määrus (EL, Euratom) 2015/2401, 2. oktoober 2015, Euroopa tasandi erakondade ja poliitiliste sihtasutuste registri sisu ja toimimise kohta

19.12.2015   
            
            
               ET
            
            
               Euroopa Liidu Teataja
            
            
               L 333/50
            
         KOMISJONI DELEGEERITUD MÄÄRUS (EL, Euratom) 2015/2401,
   2. oktoober 2015,
   Euroopa tasandi erakondade ja poliitiliste sihtasutuste registri sisu ja toimimise kohta
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Aatomienergiaühenduse asutamislepingut,
   võttes arvesse Euroopa Parlamendi ja nõukogu 22. oktoobri 2014. aasta määrust (EL, Euratom) nr 1141/2014, mis käsitleb Euroopa tasandi erakondade ja Euroopa tasandi poliitiliste sihtasutuste põhikirja ning rahastamist, (1) eriti selle artikli 7 lõiget 2 ja artikli 8 lõike 3 punkti a,
   ning arvestades järgmist:
   
               (1)
            
            
               Määruse (EL, Euratom) nr 1141/2014 kohaselt loob Euroopa tasandi erakondade ja Euroopa tasandi sihtasutuste amet (edaspidi „amet”) Euroopa tasandi erakondade ja poliitiliste sihtasutuste registri (edaspidi „register”) ning haldab seda.
            
         
               (2)
            
            
               Registris tuleks säilitada andmeid, teavet ja dokumente, mis esitatakse koos Euroopa tasandi erakondade ja poliitiliste sihtasutuste registreerimise taotlusega, ning käesoleva määruse kohaselt Euroopa tasandi erakondade ja Euroopa tasandi poliitiliste sihtasutuste poolt hiljem esitatavaid andmeid, teavet ja dokumente.
            
         
               (3)
            
            
               Amet peaks saama teavet ja tõendavaid dokumente, mida ta vajab registri pidamisega seotud kohustuste kõrvalekaldumatuks täitmiseks.
            
         
               (4)
            
            
               Registri teenus peaks olema avalik teenus, mida osutatakse läbipaistvuse, aruandekohustuse ja õiguskindluse edendamiseks. Seetõttu peaks amet registri pidamisel tagama nõuetekohase juurdepääsu registri teabele ja selle teabe nõuetekohase tõestamise, täites muu hulgas Euroopa Parlamendi ja nõukogu määruses (EÜ) nr 45/2001 (2) sätestatud vastutava töötlejana isikuandmete kaitse nõudeid kooskõlas määruse (EL, Euratom) nr 1141/2014 artikliga 33.
            
         
               (5)
            
            
               Amet peaks väljastama standardväljavõtteid teabega, mis on kindlaks määratud määruse (EL, Euratom) nr 1141/2014 artikli 7 lõike 3 alusel vastu võetud rakendusmäärusega.
            
         
               (6)
            
            
               Ametile tuleks jätta õigus määrata kindlaks oma tegevuse kord, mis peaks olema proportsionaalne.
            
         
               (7)
            
            
               Register peaks seisma eraldi veebisaidist, mille Euroopa Parlament on loonud vastavalt määruse (EL, Euratom) nr 1141/2014 artiklile 32, kuigi sellel veebisaidil tuleks teha avalikkusele kättesaadavaks mõned registri dokumendid,
            
         ON VASTU VÕTNUD KÄESOLEVA MÄÄRUSE:
   Artikkel 1
   Registri sisu
   1.   Euroopa tasandi erakondade ja poliitiliste sihtasutuste registris hoitakse järgmisi dokumente koos ajakohastatud versioonidega, kui neid tekib:
   
               a)
            
            
               põhikiri, sealhulgas määruse (EL, Euratom) nr 1141/2014 artiklites 4 ja 5 sätestatud andmed, ja selle muudatused;
            
         
               b)
            
            
               nõuetekohaselt täidetud ja allakirjutatud määruse (EL, Euratom) nr 1141/2014 lisa kohane standarddeklaratsioon;
            
         
               c)
            
            
               vajaduse korral lisaks põhikirjale ka Euroopa tasandi erakonna ja asjakohasel juhul ka sellega seotud sihtasutuse finants-, haldus- ja juhtimisstruktuuri üksikasjalik kirjeldus, millest ilmneb, et kumbki on iseseisev üksus;
            
         
               d)
            
            
               liikmesriigi kinnitus selle kohta, et taotleja on järginud kõiki selles liikmesriigis kehtestatud taotluse esitamise nõudeid ning et taotleja põhikiri on kooskõlas kehtivate siseriiklike õigusaktidega, kui taotleja asukohaliikmesriigis on sellise kinnituse esitamine nõutav;
            
         
               e)
            
            
               liikmesriikide asutuste dokumendid ja kirjad, mis kujutavad endast käesolevas artiklis sätestatud dokumente ja teavet.
            
         2.   Register peab Euroopa tasandi erakondade kohta sisaldama järgmisi dokumente lisaks lõikes 1 osutatud dokumentidele:
   
               a)
            
            
               taotleva üksuse esimehe või juhataja poolt nõuetekohaselt allakirjutatud Euroopa tasandi erakonna registreerimise taotlus;
            
         
               b)
            
            
               Euroopa tasandi erakonna registreerimistaotluse esitamise ajaks viimaste Euroopa Parlamendi valimiste ametlik tulemus; pärast erakonna registreerimist kõigi Euroopa Parlamendi valimiste ametlik tulemus;
            
         
               c)
            
            
               juhul kui Euroopa tasandi erakonna moodustavad füüsilised isikud, siis vähemalt seitsme eri liikmesriikidest pärit, Euroopa Parlamendi, riikliku või piirkondliku parlamendi või assamblee valimistel valituks osutunud isiku allakirjutatud taotlus, milles ta kinnitab oma kavatsust astuda Euroopa tasandi erakonna liikmeks; Euroopa Parlamendi, üleriigiliste ja piirkondlike valimiste tulemusel, liikmesuse muutumise tõttu või neist mõlemast tingitud muudatused;
            
         
               d)
            
            
               kui taotleja on poliitiline partei, mis ei ole veel osalenud Euroopa Parlamendi valimistel, siis kirjalikud tõendid selle kohta, et ta on avalikult teatanud kavatsusest osaleda järgmistel Euroopa Parlamendi valimistel, ning selle kohta, et üleriigiline või piirkondlik erakond või mõlemad kavatsevad seada valimistel kandidaate;
            
         
               e)
            
            
               põhikirjale lisatud liikmeserakondade ajakohane nimekiri, mis sisaldab iga liikmeserakonna täisnime, akronüümi, liikmesuse tüüpi ja selle liikmesriigi nime, kus erakond on asutatud.
            
         3.   Register peab Euroopa tasandi poliitiliste sihtasutuste kohta sisaldama järgmisi dokumente lisaks lõikes 1 osutatud dokumentidele:
   
               a)
            
            
               taotleva üksuse esimehe või juhataja ja taotleva poliitilise sihtasutusega seotud Euroopa tasandi erakonna esimehe või juhataja poolt nõuetekohaselt allakirjutatud Euroopa tasandi poliitilise sihtasutusega registreerimise taotlus;
            
         
               b)
            
            
               juhtorgani liikmete nimekiri koos iga liikme kodakondsusega;
            
         
               c)
            
            
               liikmesorganisatsioonide ajakohane nimekiri, mis sisaldab iga liikmesorganisatsiooni täisnime, akronüümi, liikmesuse tüüpi ja selle liikmesriigi nime, kus erakond on asutatud.
            
         4.   Registris tuleb hoida ajakohasena järgmine teave iga registreeritud Euroopa tasandi erakonna ja Euroopa tasandi poliitilise sihtasutuse kohta:
   
               a)
            
            
               üksuse liik (Euroopa tasandi erakond või Euroopa tasandi poliitiline sihtasutus);
            
         
               b)
            
            
               registreerimisnumber, mille amet on andnud vastavalt komisjoni rakendusmäärusele, milles on esitatud üksikasjalikud sätted registreeritud Euroopa tasandi erakondade ja Euroopa tasandi poliitiliste sihtasutuste registreerimisnumbrite süsteemi ning standardsetes registriväljavõtetes esitatava teabe kohta;
            
         
               c)
            
            
               täisnimi, akronüüm ja logo;
            
         
               d)
            
            
               liikmesriik, kus asuvad Euroopa tasandi erakonna või Euroopa tasandi poliitilise sihtasutuse juhtorganid;
            
         
               e)
            
            
               kui registreerimine juhtorganite asukohaliikmesriigis on paralleelne registreerimine, siis asjaomase registreerimisasutuse nimi, aadress ja veebisait, kui see on olemas;
            
         
               f)
            
            
               juhtorganite aadress, postiaadress, kui see on eelmisest erinev, e-posti aadress ja veebisait, kui see on olemas;
            
         
               g)
            
            
               Euroopa tasandi erakonnana või Euroopa tasandi poliitilise sihtasutusena registreerimise ja asjakohasel juhul ka registrist kustutamise kuupäev;
            
         
               h)
            
            
               liikmesriigis registreeritud üksuse ümberregistreerimise teel loodud Euroopa tasandi erakonna ja Euroopa tasandi poliitilise sihtasutuse puhul tema täisnimi, õiguslik seisund ja liikmesriigi registreerimisnumber;
            
         
               i)
            
            
               põhikirja ja selle muudatuste vastuvõtmise kuupäev;
            
         
               j)
            
            
               asjakohastel juhtudel Euroopa tasandi erakonnana või selle liikmeserakondade Euroopa Parlamendi liikmetest liikmete arv;
            
         
               k)
            
            
               asjakohastel juhtudel Euroopa tasandi erakonnaga seotud Euroopa tasandi poliitilise sihtasutuse registreerimisnumber;
            
         
               l)
            
            
               Euroopa tasandi poliitilise sihtasutuse puhul temaga seotud Euroopa tasandi erakonna nimi ja registreerimisnumber;
            
         
               m)
            
            
               organite liikmete ning haldus- ja finantsalase ja seadusliku esindamise volitustega ametiisikute isikuandmed, sealhulgas nimi, sünnikuupäev, kodakondsus ja elukoht, ning nende isikute amet ja volitused võtta iseseisvalt või ühiselt kohustusi kolmandate isikute ees ja esindada üksust kohtumenetluses.
            
         5.   Register säilitab lõigetes 1–4 osutatud dokumendid ja teabe tähtajatult.
   Artikkel 2
   Täiendav teave ja tõendavad dokumendid
   Registreerimise taotlejad ning registreeritud Euroopa tasandi erakonnad ja Euroopa tasandi poliitilised sihtasutused esitavad ametile lisaks määruse (EL, Euratom) nr 1141/2014 artikli 8 lõikes 2 nõutule ka artiklis 1 osutatud dokumendid ja teabe ning nende ajakohastatud versioonid.
   Amet võib Euroopa tasandi erakondadelt ja Euroopa tasandi poliitilistelt sihtasutustelt nõuda ebatäielike ja aegunud dokumentide ja teabe asemel uute dokumentide ja teabe esitamist.
   Artikkel 3
   Registri pakutavad teenused
   1.   Amet töötab välja standardse registriväljavõtte. Amet esitab standardväljavõtte füüsilisele ja juriidilisele isikule kümne tööpäeva jooksul pärast taotluse kättesaamist.
   2.   Juhtudel, kui ametil on sellekohane pädevus vastavalt määrusele (EL, Euratom) nr 1141/2014, tõendab ta sellekohase taotluse saamisel, et standardväljavõttes esitatud teave on õige, ajakohane ja kooskõlas kehtivate liidu õigusaktidega.
   Kui ametil puudub määruse (EL, Euratom) nr 1141/2014 kohane pädevus, tõendab ta teabe ja dokumentide väljastamise taotluse saamisel pärast mõistliku ulatusega kontrolli tegemist, et standardväljavõttes esitatud teave on kõige täielikum, ajakohasem ja õigem talle kättesaadav teave. Kontrollimise käigus taotleb ta teabe kohta kinnitust liikmesriikide ametiasutustelt niivõrd, kuivõrd nendel asutustel on riigi õigusaktide kohaselt õigus teavet kinnitada. Käesoleva lõigu kohaste taotluste suhtes ei kohaldata lõikes 1 sätestatud tähtaega.
   Käesolevas lõikes osutatud tõendamise puhul märgib amet selgelt, kas tal on sellekohane pädevus vastavalt määrusele (EL, Euratom) nr 1141/2014.
   3.   Amet annab taotluse korral lõikes 2 osutatud tõendi liidu institutsioonidele ja organitele ning liikmesriikide ametiasutustele ja kohtutele. Samuti annab ta Euroopa tasandi erakonna ja Euroopa tasandi poliitilise sihtasutuse taotlusel sellise tõendi tema enda kohta.
   Amet annab asjakohaselt põhjendatud taotluse saamisel sellise tõendi ka muule füüsilisele ja juriidilisele isikule, kes vajab seda õigus- või haldusmenetluses.
   4.   Amet kehtestab üksikasjaliku registrile standardväljavõtete ja koopiate saamise taotluste esitamise ja nende väljastamise korra. Kord peab hõlmama ka selle teenuse osutamist elektroonsete vahenditega.
   Artikkel 4
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 2. oktoober 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 317, 4.11.2014, lk 1.
   
      (2)  Euroopa Parlamendi ja nõukogu määrus (EÜ) nr 45/2001, 18. detsember 2000, üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).